80.

EDPS bi u nekoliko točaka podržao veću ambicioznost Komisije pri utvrđivanju sljedećih koraka koje treba poduzeti i smatra da: — ispravna primjena i provedba trenutačnog europskog pravnog okvira za zaštitu podataka ne zahtijevaju se samo u skladu sa zakonom nego bi također predstavljali bitan doprinos ponovnoj uspostavi povjerenja. To se također primjenjuje na instrumente kojima se reguliraju međunarodni prijenosi između EU-a i SAD-a, uključujući postojeća načela „sigurne luke”, — Komisija bi trebala podsjetiti da su iznimke ili ograničenja temeljnih prava dopuštena u svrhu nacionalne sigurnosti opravdana i dopuštena samo ako su nužno potrebna, razmjerna i u skladu sa sudskom praksom Europskog suda za ljudska prava i Suda Europske unije, — EDPS se u potpunosti slaže da konsolidacija i poboljšanje okvira za zaštitu podataka EU-a zahtijeva brzo donošenje prijedloga reformi o zaštiti podataka uz odgovarajući sadržaj da bi se osigurala odlučnija, učinkovitija i dosljednija zaštita osobnih podataka i privatnost unutar cijelog područja primjene prava EU-a. Navedeno bi također trebalo osigurati odgovarajuću zaštitu podataka u slučaju njihovog daljnjeg korištenja u svrhe provedbe zakona i međunarodnih sukoba u vezi s nadležnošću, — načela „sigurne luke” trebalo bi preispitati i ojačati u skladu sa smjernicama Komisije. EDPS preporučuje utvrđivanje strožih rokova unutar kojih se moraju poduzeti te mjere, uključujući primjereno praćenje u slučaju bilo kakvih preostalih nedostataka, — potrebno je ojačati mehanizme za zaštitu podataka koji se primjenjuju na suradnju tijela za provedbu zakona EU-a i SAD-a. Trenutačni pregovori o „krovnom sporazumu” ne bi trebali ozakoniti masivne prijenose podataka nego bi trebali biti u skladu s postojećim okvirom za zaštitu podataka i ishodom njegovog trenutačnog postupka revizije. Posebno bi svim osobama čiji se podaci obrađuju, bez obzira na njihovu nacionalnost, trebali biti dostupni učinkoviti mehanizmi pravne zaštite. Navedeno bi se s vremenom također trebalo primjenjivati na postojeće međunarodne ugovore, ako je potrebno na temelju odgovarajućih prijelaznih klauzula, — Komisija bi trebala poduprijeti napore vlade i Kongresa Sjedinjenih Država o donošenju općeg zakona o privatnosti, kojim bi se osigurali snažni zaštitni mehanizmi i odgovarajući nadzor, posebno u područjimau kojima trenutačno nedostaje značajna zaštita privatnosti, — pregovori koji su trenutačno u tijeku radi donošenja sporazuma TTIP (Transatlantsko trgovinsko i investicijsko partnerstvo) ne bi trebali imati štetan utjecaj na zaštitu osobnih podataka građana. Komisija bi u isto vrijeme trebala razmotriti utvrđivanje zajedničkog cilja postepenog razvoja prema većoj interoperabilnosti pravnih okvira za zaštitu privatnosti i podataka, čemu bi SAD mogao doprinijeti kako je prethodno navedeno, — međunarodno promicanje standarda privatnosti trebalo bi uključivati: i. promicanje potpune usklađenosti novih međunarodnih instrumenata s europskim okvirom za zaštitu podataka; ii. promicanje pristupanja trećih zemalja, a posebno SAD-a, Konvenciji 108. Vijeća Europe; iii. podupiranje donošenja međunarodnog instrumenta kojim se zahtijeva da se kod izvođenja obavještajnih aktivnosti poštuju standardi zaštite podataka. To bi se moglo donijeti na razini UN-a na temelju članka 17. Međunarodnog pakta o građanskim i političkim pravima (ICCPR), — kod aktivnosti nadzora u svakom bi se trenutku trebali poštivati vladavina prava i načela nužnosti i razmjernosti u demokratskom društvu. Stoga bi trebalo razjasniti pravne okvire na svim relevantnim razinama i dopuniti po potrebi. Ti bi okviri trebali uključivati odgovarajuće i dovoljno snažne mehanizme nadzora, — institucije EU-a i svi relevantni subjekti u državama članicama, kao nadzornici podataka, također su izravno odgovorni za osiguranje učinkovite IT sigurnosti, To uključuje izvršavanje ocjene rizika povezanih sa sigurnošću podataka na odgovarajućoj razini. Također zahtijeva poticanje istraživanja o mehanizmima šifriranja i podizanje svijesti nadzornika podataka i građana o rizicima povezanima s privatnošću prodanih ili korištenih proizvoda, i zahtijevanje da odgovorne strane koriste konkretne metode projektiranja kako bi se izbjegli ili barem smanjili navedeni rizici. Europska unija trebala bi predvoditi inicijative koje se odnose na obrazovanje povezane sa sigurnošću podataka obrađenih na internetu.